Zrušuje všeobecne záväzné nariadenie č. 14/2001 v znení všeobecne záväzného nariadenia č. 1/2002.

Všeobecne záväzné nariadenie
hlavného mesta Slovenskej republiky Bratislavy
č. 1/2006
z 30. marca 2006
o nájme bytov a obytných miestností v zariadeniach určených na trvalé bývanie
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 12 zákona Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami ustanovuje:

§ 1
Úvodné ustanovenie
(1) Toto všeobecne záväzné nariadenie hlavného mesta Slovenskej republiky Bratislavy (ďalej len “nariadenie”) upravuje postup pri prenajímaní bytov
a)	vo vlastníctve hlavného mesta Slovenskej republiky Bratislavy (ďalej len “hlavné mesto”) a bytov v bytových domoch vo vlastníctve hlavného mesta (ďalej len “obecný byt”),
b)	v podielovom spoluvlastníctve hlavného mesta a bytov v bytových domoch v podielovom spoluvlastníctve hlavného mesta,
c)	a pri prenajímaní obytných miestností1) vo vlastníctve hlavného mesta alebo ku ktorým má hlavné mesto iné právo užívania.
(2) Nariadenie sa primerane vzťahuje aj na byty a obytné miestnosti, na ktoré má hlavné mesto právo uzatvárať nájom alebo podnájom.
(3) Toto nariadenie sa nevzťahuje
a)	na zariadenia podľa osobitného predpisu,2)
b)	na byty vybudované z finančných prostriedkov nájomcu.

§ 2
Obecný nájomný bytový fond
(1) Obecný nájomný bytový fond tvoria obecné byty, ktoré sú:
a)	určené na užívanie fyzickými osobami na základe nájomnej zmluvy,
b)	bytmi osobitného určenia,3)
c)	služobnými bytmi,4)
(2) Prenajímateľom a správcom obecného bytového fondu je
a)	hlavné mesto, ak ide o byty a bytové domy nezverené do správy mestskej časti hlavného mesta (ďalej len „mestská časť“),
b)	mestská časť, ak ide o byty a bytové domy zverené do správy mestskej časti.
(3) Hlavné mesto a mestská časť môžu poveriť výkonom správy podľa odseku 2
a)	svoju rozpočtovú organizáciu alebo príspevkovú organizáciu, ak je jej hlavným poslaním výkon tejto činnosti alebo
b)	inú právnickú osobu alebo fyzickú osobu na základe zmluvného vzťahu.

Nájom obecných bytov

§ 3
Žiadosť o nájom obecného bytu
(1) Žiadosť o nájom obecného bytu musí obsahovať
a)	meno, priezvisko a podpis žiadateľa,
b)	miesto trvalého pobytu5), miesto prechodného pobytu žiadateľa,
c)	rodinný stav žiadateľa,
d)	počet členov domácnosti, ktorí sú do žiadosti zahrnutí, a ich vzťah ku žiadateľovi,
e)	bytové pomery žiadateľa v mieste trvalého a prechodného bydliska,
f)	dôvod podania žiadosti,
g)	iné osobitné okolnosti súvisiace so žiadosťou,
h)	ďalšie náležitosti, ak to vyžaduje ustanovenie v § 6,10 a 11 tohto nariadenia.
(2) Hlavné mesto po obdržaní žiadosti podľa odseku 1 preverí jej úplnosť a splnenie podmienok pre nájom obecného bytu. Ak žiadateľ spĺňa podmienky podľa § 4, hlavné mesto ho zaradí do zoznamu žiadateľov. Ak je žiadosť neúplná podľa predchádzajúceho odseku 1, hlavné mesto vyzve žiadateľa na doplnenie žiadosti, pričom mu určí lehotu na doplnenie. Ak žiadateľ nespĺňa aspoň jednu podmienku na nájom obecného bytu alebo ak žiadateľ v určenej lehote nedoplní žiadosť o chýbajúce údaje v súlade s požiadavkou hlavného mesta, hlavné mesto žiadosť do zoznamu žiadateľov nezaradí. Oznámenie o zaradení alebo nezaradení žiadateľa do zoznamu žiadateľov zašle hlavné mesto žiadateľovi do tridsiatich dní odo dňa doručenia úplnej žiadosti. Súčasne s oznámením o zaradení žiadateľa do zoznamu žiadateľov zašle hlavné mesto žiadateľovi platné znenie tohto nariadenia alebo mu oznámi povinnosti podľa § 3 a 4 tohto nariadenia v oznámení o zaradení žiadateľa do zoznamu žiadateľa.
(3) Žiadateľ zaradený do zoznamu žiadateľov je povinný oznamovať hlavnému mestu každú zmenu podmienok v rozsahu podľa odseku 1.
(4) Žiadateľ je povinný najneskôr do troch rokov od podania žiadosti aktualizovať svoju žiadosť minimálne v rozsahu podľa odseku 1 písm. a), b), c), d), f) a h). Neaktualizovanie žiadosti má za následok vyradenie zo zoznamu žiadateľov. Pri posudzovaní aktualizovanej žiadosti sa postupuje podľa odseku 2.
(5) O nájom obecného bytu možno požiadať aj za inú osobu; v tomto prípade:
a)	iná osoba musí spĺňať podmienky § 4 a 6,
b)	na žiadateľa sa vzťahujú primerane ustanovenia odseku 1, 2 a 4,
c)	oznámenie o zaradení sa zasiela žiadateľovi a inej osobe,
d)	do zoznamu žiadateľov je zaradená iná osoba.
(6) Odborná poradná komisia primátora hlavného mesta podľa potreby predkladá poradovník zostavený zo zoznamu žiadateľov o nájom obecného bytu nezvereného do správy mestskej časti primátorovi na rozhodnutie o pridelení obecného bytu do nájmu.

§ 4
Podmienky nájmu obecného bytu
(1) Hlavné mesto zaradí žiadateľa do zoznamu žiadateľov podľa § 3 ods. 6, ak tento súčasne
a)	nemá kde bývať z dôvodu, že:
1.	nie je nájomcom alebo vlastníkom bytu alebo rodinného domu alebo
2.	dlhé časové prieťahy pri vymáhaní práva bývať v byte súdnou cestou, mu bránia užívať byt a neprišiel o právo bývať v byte vlastným pričinením alebo strate práva bývať v byte nemohol účinne zabrániť,
b)	má trvalý pobyt v Bratislave, podmienka trvalého pobytu je splnená i v prípade, ak sa žiadateľ preukázateľne zdržuje v Bratislave najmenej päť rokov pred podaním žiadosti o nájom bytu, ak žiadosť podávajú manželia, túto podmienku podľa odseku 1 písm. b) musí spĺňať aspoň jeden z manželov,
c)	je poberateľom príjmu najmenej vo výške 1,2 násobku životného minima určeného osobitným predpisom.6)
(2) Všetky ustanovenia odseku 1 musia byť splnené ku dňu podpisu zmluvy.
(3) Odsek 1 tohto ustanovenia sa nevzťahuje na:
a)	fyzické osoby, ktoré vykonávajú spoločensky významné povolanie, ktorého výkon je viazaný na hlavné mesto a na jeho území nemajú zabezpečené bývanie,
b)	fyzické osoby, ktorých neplnoletým príslušníkom domácnosti je ťažko zdravotne postihnutá osoba,7)
c)	fyzické osoby, ktoré vykonávajú prácu, na ktorú je viazaný nájom služobného bytu a zároveň nie sú vlastníkmi, spoluvlastníkmi, nájomcami alebo spoločnými nájomcami iného bytu, rodinného domu alebo bytového domu na území Bratislavy.
(4) Ustanovenie odseku 1 sa primerane vzťahuje aj na nájom bytov v podielovom spoluvlastníctve hlavného mesta a bytov v bytových domoch v podielovom spoluvlastníctve hlavného mesta.
(5) Ak ide o nájom bytu, ktorý bol vybudovaný alebo zrekonštruovaný s využitím cudzích finančných prostriedkov, prednosť pred podmienkami uvedenými v odseku 1 majú podmienky uvedené v zmluve, na základe ktorej boli cudzie finančné prostriedky získané.
(6) Ak sa prenajíma byt v dome, ktorý je chránený podľa osobitného predpisu,8) prenajímateľ uvedie túto skutočnosť v nájomnej zmluve a zaviaže nájomcu dodržiavať osobitné povinnosti a obmedzenia, ktoré z tejto ochrany vyplývajú.

§ 5
Doba nájmu obecného bytu
(1) Obecný byt sa prenajíma na dobu určitú, ktorá neprevýši 3 roky, v prípade ak ide o byt osobitného určenia podľa § 10 na dobu, ktorá neprevýši desať rokov. Prenajímateľ v zmluve o nájme bytu uvedie za akých podmienok bude dobu nájmu bytu predlžovať, pričom jednorazové predĺženie nesmie presiahnuť 3 roky alebo uvedie za akých podmienok zmení dobu nájmu na dobu neurčitú. Jednou z podmienok zmeny doby nájmu na dobu neurčitú, je aj vykonanie takých zmien, ktorými sa byt stane spôsobilým na bývanie. Za zmeny, ktorými sa byt stane spôsobilý na bývanie sa považuje vykonanie opráv bytu a jeho základného príslušenstva a výmena , resp. doplnenie zariadenia a vybavenia bytu, 9) v prípade ktorých oprávnené náklady presiahnu 3-násobok  ročného nájomného toho, ktorého bytu, stanoveného pred vykonaním týchto zmien. Prenajímateľ je oprávnený posúdiť a odsúhlasiť splnenie tejto podmienky na základe nájomcom predložených dokladov ako aj fyzického preverenia vykonaných zmien. V prípade nájomnej zmluvy uzavretej na dobu kratšiu ako 1 rok nie je možné dobu nájmu zmeniť na dobu neurčitú. 
(2) Podmienkou pre predĺženie doby nájmu bude najmä dodržiavanie povinností nájomcu tak, ako vyplývajú z nájomnej zmluvy a zo všeobecne záväzných právnych predpisov.10) Prenajímateľ môže v zmluve o nájme bytu určiť aj ďalšie podmienky predĺženia doby nájmu bytu.
(3) Podmienky podľa odseku 2 tohto ustanovenia platia aj pre zmenu doby nájmu na dobu neurčitú.
(4) Ak je nájom bytu viazaný na splnenie podmienok podľa § 6 ods. 3 písm. c), doba nájmu sa určuje osobitne a nie je možné ju prekročiť.
(5) Fyzickým osobám podľa § 4 ods. 3 písm. a) a c) možno byt prenajať najviac na dobu výkonu funkcie, na ktorú je nájom bytu viazaný.
(6) Ustanovenia odsekov 1 až 5 sa primerane vzťahujú na nájom bytov v podielovom spoluvlastníctve hlavného mesta a bytov v bytových domoch v podielovom spoluvlastníctve hlavného mesta.

§ 6
Projekty bývania v bytoch
(1) Primátor môže po predchádzajúcom súhlase mestského zastupiteľstva vyčleniť vybrané obecné byty nezverené do správy mestskej časti na riešenie problémov bývania vybraných cieľových skupín obyvateľov hlavného mesta (ďalej len “projekt bývania hlavného mesta”).
(2) Starosta mestskej časti môže po predchádzajúcom súhlase miestneho zastupiteľstva mestskej časti vyčleniť vybrané obecné byty zverené do správy mestskej časti na riešenie problémov bývania cieľových skupín obyvateľov mestskej časti (ďalej len „projekt bývania mestskej časti“).
(3) Súčasťou projektu bývania hlavného mesta a projektu bývania mestskej časti musí byť štatút, ktorý obsahuje najmä:
a)	určenie bytov, ktoré sú vyčlenené,
b)	určenie cieľovej skupiny obyvateľov, v prospech ktorých sú byty vyčlenené,
c)	určenie ďalších podmienok pre nájom bytu,
d)	určenie maximálnej doby nájmu vyčleneného bytu,
e)	určenie spôsobu výberu nájomcov bytov spomedzi žiadateľov o nájom bytu zaradených do zoznamu žiadateľov.
(4) Žiadosti o nájom bytu v projekte bývania hlavného mesta a v projekte bývania mestskej časti sa zaraďujú do osobitných zoznamov žiadateľov.
(5) Pri vybavovaní žiadostí sa primerane postupuje podľa § 3 tohto nariadenia.
(6) Zo zoznamu žiadateľov sa každoročne zostavuje poradie žiadateľov, pričom sa primerane použije ustanovenie § 9.

§ 7
Osobitné ustanovenia o výmene bytu
(1) Prenajímateľ môže schváliť výmenu obecného bytu s iným bytom. Nová nájomná zmluva sa uzatvorí v súlade s ustanovením § 5 bez ohľadu na dobu nájmu nájomcu v inom byte.
(2) Prenajímateľ môže schváliť výmenu obecného bytu medzi nájomcami bytov vyčlenených do projektu bývania podľa § 6, bytov osobitného určenia alebo služobných bytov, a to výlučne za predpokladu, že nový nájomca spĺňa podmienky vyplývajúce z osobitného určenia bytu. 

§ 8
Osobitné ustanovenia o prechode nájmu 
(1) Ak príslušník domácnosti spĺňa podmienky pre prechod nájmu obecného bytu a nejde o byt podľa § 6, 10 a 11 prenajímateľ s ním uzavrie zmluvu o nájme obecného bytu, pričom v tejto nájomnej zmluve zachová pôvodnú dobu nájmu bytu.
(2) Ďalšie predĺženie doby nájmu bytu po prechode nájmu sa spravuje ustanoveniami § 5 ods. 1 a 2 tohto nariadenia.

§ 9
Nájom obecných bytov zverených do správy mestskej časti
(1) Obecný byt zverený do správy mestskej časti a obecný byt, ktorý sa nachádza v dome zverenom do správy mestskej časti prenajíma starosta mestskej časti, pričom sa primerane použijú ustanovenia tohto nariadenia.
(2) Na vybavovanie žiadostí o nájom obecného bytu podľa odseku 1 sa primerane vzťahujú ustanovenia tohto nariadenia.
(3) Miestne zastupiteľstvo mestskej časti môže určiť, koľko bytov môže starosta mestskej časti v danom roku prenajať mimo poradovníka podľa odseku 1 tohto ustanovenia. 
(4) Ustanovenie odseku 3 sa nevzťahuje na byty osobitného určenia.3)

§ 10
Nájom bytov osobitného určenia 
(1) Vyčlenenie bytov osobitného určenia okrem bezbariérových bytov schvaľuje mestské zastupiteľstvo.
(2) Žiadateľ o nájom bytu podľa tohto ustanovenia musí spĺňať predpoklady osobitného určenia bytu. 
(3) Žiadosti podľa tohto ustanovenia sa zaraďujú do osobitných zoznamov žiadateľov. Pri vybavovaní žiadostí sa postupuje podľa § 3 tohto nariadenia. 

§ 11
Nájom služobných bytov
(1) Určenie služobného bytu nezvereného do správy mestskej časti vykoná primátor.
(2) Žiadateľ o nájom bytu podľa tohto ustanovenia musí vykonávať prácu, na ktorú je nájom služobného bytu viazaný, pričom nemá zabezpečené bývanie na území Bratislavy.
(3) Podmienky na nájom služobného bytu vyplývajúce z ustanovenia odseku 2 musia byť splnené ku dňu podpisu zmluvy.
(4) Žiadosti podľa tohto ustanovenia sa zaraďujú do osobitných zoznamov žiadateľov. Pri vybavovaní žiadostí sa postupuje podľa § 3 tohto nariadenia. 

Nájom obytných miestností

§ 12
Obytné miestnosti 
(1) Obytná miestnosť vo vlastníctve hlavného mesta je určená na poskytovanie prechodného ubytovania podľa projektu bývania hlavného mesta a projektu bývania mestskej časti za podmienok ustanovených týmto nariadením.
(2) Primátor môže po predchádzajúcom súhlase mestského zastupiteľstva zriaďovať obytné miestnosti a účelne ich združovať do ubytovacích zariadení hlavného mesta v domoch nezverených do správy mestskej časti, pokiaľ osobitný predpis2) nestanovuje inak.
(3) Starosta mestskej časti môže po predchádzajúcom súhlase miestneho zastupiteľstva zriaďovať obytné miestnosti a účelne ich združovať do ubytovacích zariadení mestskej časti v domoch zverených do správy mestskej časti, pokiaľ osobitný predpis2) nestanovuje inak.
(4) Pre každé ubytovacie zariadenie zriadené podľa odsekov 2 a 3 vydá zriaďovateľ štatút ubytovacieho zariadenia, ktorý obsahuje najmä:
a)	určenie ubytovacieho zariadenia a prípadne aj obytných miestností, ktoré združuje,
b)	určenie cieľovej skupiny žiadateľov, ktorým možno v ubytovacom zariadení poskytnúť ubytovanie,
c)	určenie ďalších podmienok pre poskytnutie ubytovania žiadateľovi,
d)	určenie maximálnej doby nájmu obytnej miestnosti v ubytovacom zariadení,
e)	určenie spôsobu výberu nájomcov obytných miestností spomedzi žiadateľov o nájom obytnej miestnosti zaradených do zoznamu žiadateľov.
(5) Ustanovenia odsekov 1 až 4 sa nevzťahujú na zariadenia sociálnych služieb zriadené podľa osobitného predpisu.2)

§ 13
Žiadosti o nájom obytných miestností 
(1) Žiadosť o nájom obytnej miestnosti musí obsahovať
a)	meno, priezvisko a podpis žiadateľa,
b)	miesto trvalého pobytu, miesto prechodného pobytu žiadateľa,
c)	rodinný stav žiadateľa,
d)	počet členov domácnosti, ktorí sú do žiadosti zahrnutí, a ich vzťah ku žiadateľovi,
e)	bytové pomery žiadateľa v mieste trvalého a prechodného bydliska, overené príslušnou obcou,
f)	dôvod podania žiadosti o nájom obytnej miestnosti,
g)	iné osobitné okolnosti súvisiace so žiadosťou o nájom obytnej miestnosti,
h)	ďalšie náležitosti, ak ich vyžadujú iné ustanovenia tohto nariadenia.
(2) Hlavné mesto po obdržaní žiadosti podľa odseku 1 preverí jej úplnosť a splnenie podmienok pre nájom obytnej miestnosti podľa § 15. Ak žiadateľ spĺňa podmienky podľa § 15, uvedené v § 15 hlavné mesto ho zaradí do zoznamu žiadateľov. Ak je žiadosť neúplná, hlavné mesto vyzve žiadateľa na doplnenie žiadosti, pričom mu určí lehotu, v ktorej má byť žiadosť doplnená. Ak žiadateľ nespĺňa niektorú z podmienok na nájom obytnej miestnosti alebo ak žiadateľ v určenej lehote žiadosť nedoplnil v súlade s výzvou hlavného mesta, hlavné mesto žiadosť do zoznamu žiadateľov nezaradí. Oznámenie o zaradení alebo nezaradení žiadateľa do zoznamu žiadateľov zašle hlavné mesto žiadateľovi do tridsiatich dní odo dňa doručenia úplnej žiadosti. Súčasne s oznámením o zaradení žiadateľa do zoznamu žiadateľov zašle hlavné mesto žiadateľovi platné znenie tohto nariadenia.
(3) Žiadateľ zaradený do zoznamu žiadateľov je povinný oznamovať hlavnému mestu každú zmenu podmienok v rozsahu podľa odseku 1 tohto ustanovenia.
(4) Žiadateľ je povinný každoročne najneskôr do 30. apríla aktualizovať svoju žiadosť v rozsahu podľa odseku 1 tohto ustanovenia. Povinnosť aktualizovať sa nevzťahuje na kalendárny rok, v ktorom bola žiadosť podaná. Neaktualizovanie žiadosti má za následok vyradenie žiadateľa zo zoznamu žiadateľov. Pri posudzovaní aktualizovanej žiadosti postupuje hlavné mesto podľa odseku 2 tohto ustanovenia.
(5) O nájom obytnej miestnosti možno požiadať aj za inú osobu; v tomto prípade:
a)	iná osoba musí spĺňať podmienky podľa § 15,
b)	na žiadateľa sa vzťahujú primerane ustanovenia odseku 1, 2, a 4,
c)	oznámenie o zaradení sa zasiela žiadateľovi a inej osobe,
d)	do zoznamu žiadateľov je zaradená iná osoba.

§ 14
Doba nájmu obytnej miestnosti
(1) Obytná miestnosť sa prenajíma na dobu určitú, pričom základnou dobou nájmu je najviac jeden rok.
(2) Prenajímateľ v zmluve o nájme obytnej miestnosti uvedie, za akých podmienok nájom predĺži o ďalší rok.
(3) Podmienkou pre predĺženie doby nájmu o ďalší rok je dodržiavanie povinností nájomcu tak, ako vyplývajú z nájomnej zmluvy a zo všeobecne záväzných právnych predpisov10), predovšetkým však včasné platenie nájomného alebo úhrady za plnenia poskytované s užívaním obytnej miestnosti, nepoškodzovanie obytnej miestnosti a spoločných častí a zariadení domu, dodržiavanie práv nájomcov iných obytných miestností v dome a dodržiavanie ubytovacieho poriadku.
(4) Maximálna doba nájmu obytnej miestnosti je päť rokov.

§ 15
Podmienky nájmu obytnej miestnosti
(1) Obytnú miestnosť možno prenajať žiadateľovi, ktorý súčasne
a)	nemá kde bývať z dôvodu,
1.	že nie je nájomcom alebo vlastníkom bytu alebo,
2.	dlhých časových prieťahov pri vymáhaní práva bývať v byte súdnou cestou, a neprišiel o byt vlastným pričinením alebo strate práva bývať v byte nemohol účinne zabrániť,
b)	má trvalý pobyt a pracovisko v Bratislave,
1.	v deň podania žiadosti a
2.	nepretržite jeden rok pred uzavretím zmluvy o nájme obytnej miestnosti,
c)	je poberateľom príjmu najmenej vo výške životného minima ustanoveného osobitným predpisom6)
d)	je najmenej šesť mesiacov z posledných dvanástich mesiacov pred dňom podpísania zmluvy o nájme obytnej miestnosti zamestnaný,
e)	spĺňa ďalšie podmienky podľa tohto nariadenia.
(2) Ak žiadosť podávajú manželia, podmienku podľa odseku 1 písm. b), musí spĺňať aspoň jeden z manželov.
(3) Podmienka zamestnania podľa ods. 1 písm. d) je splnená, ak žiadateľ je na materskej dovolenke.
(4) Ustanovenie odseku 1 písm. b) sa nevzťahuje na odchovancov detských domovov, ak sú zahrnutí do cieľovej skupiny žiadateľov podľa § 12 ods. 4 písm. b).
(5) Nájomca obecného bytu nezvereného do správy mestskej časti, ktorého nájom sa ukončil výpoveďou  zo strany prenajímateľa s povinnosťou poskytnutia bytovej náhrady, môže byť prednostne určený za nájomcu obytnej miestnosti bez splnenia podmienok podľa § 15.

§ 16
Ustanovenia § 13 až 15 sa primerane vzťahujú na obytné miestnosti a ubytovacie zariadenia podľa § 12 ods. 3.

Spoločné ustanovenia

§ 17
Spolupôsobenie hlavného mesta a mestských častí
(1) Hlavné mesto a mestské časti spolupôsobia pri poskytovaní pomoci pri zabezpečovaní bývania pre svojich obyvateľov, a to najmä:
a)	pri zabezpečovaní bývania
1.	osobám bez domova,
2.	rodinám, ktoré nemajú kde bývať,
3.	odchovancom detských domovov,
b)	uprednostnením pri ubytovaní v obytnej miestnosti alebo v byte za podmienok určených týmto nariadením,
c)	pri vzájomnej výmene informácií o žiadateľoch o nájom bytu alebo obytnej miestnosti.
(2) Uprednostnenie pri ubytovaní podľa ods. 1 písm. b) nesmie prekročiť 20 % bytov a obytných miestností, ktoré v príslušnom kalendárnom roku príslušný prenajímateľ podľa § 5, 9 a 12 prenajme novým nájomcom.

§ 18
Osobitné ustanovenie
(1) Nájomca obytnej miestnosti, ktorý spĺňa podmienky podľa § 4 ods. 1 a odchovanec detského domova, môže byť prednostne určený za nájomcu bytu podľa § 4 alebo § 6.
(2) Nájomca obecného bytu, ktorého nájom sa ukončil výpoveďou alebo uplynutím doby nájmu bez ďalšieho predĺženia doby nájmu bytu a ktorý spĺňa podmienky podľa § 4 ods.1 písm. c), môže byť prednostne určený za nájomcu obytnej miestnosti podľa § 12.
(3) Podiel bytov a obytných miestností, na ktoré sa vzťahuje prednostné určenie podľa odsekov 1 a 2, určuje § 17 ods. 2.

§ 19
Ročná správa o stave bytového fondu
(1) Primátor každoročne k 30. septembru predkladá mestskému zastupiteľstvu správu o stave obecného bytového fondu za predchádzajúci kalendárny rok.
(2) Správa o stave obecného bytového fondu musí obsahovať údaje o:
a)	počte bytov vo vlastníctve hlavného mesta a v podielovom spoluvlastníctve hlavného mesta v členení:
1.	celkový počet bytov,
2.	počet bytov v domoch vo výlučnom vlastníctve hlavného mesta,
3.	počet bytov vo vlastníctve hlavného mesta podľa osobitného predpisu,3)
4.	počet bytov v domoch v podielovom spoluvlastníctve hlavného mesta,
5.	počet bytov vo vlastníctve hlavného mesta zverených do správy jednotlivých mestských častí,
6.	počet bytov vo vlastníctve hlavného mesta nezverených do správy jednotlivých mestských častí,
7.	počet bytov osobitného určenia,
b)	počet bytov vyčlenených do projektov bývania podľa § 6 nariadenia,
c)	počet súdnych sporov s nájomcami bytov podľa jednotlivých právnych titulov,
d)	počet vykonateľných súdnych rozhodnutí na vypratanie bytov s právom primeraného náhradného bytu,
e)	počet vykonateľných súdnych rozhodnutí na vypratanie bytov s právom náhradného bytu nižšej kvality,
f)	počet vykonateľných súdnych rozhodnutí na vypratanie bytov s právom náhradného ubytovania,
g)	počet vykonateľných súdnych rozhodnutí na vypratanie bytov bez práva náhradného bytu alebo náhradného ubytovania,
h)	počet začatých exekučných konaní na vypratanie bytu,
i)	počet úspešne ukončených exekučných konaní na vypratanie bytu,
j)	počet novouzavretých zmlúv o nájme bytu,
k)	počet prechodov nájmu bytu,
l)	počet schválených dohôd o výmene bytu,
m)	počet ukončených nájmov bytov bez privolenia súdu,
n)	počet bytov, ktoré nie sú spôsobilé na bývanie,
o)	počet neplatičov,
p)	celková pohľadávka voči neplatičom na nájomné,
q)	celková pohľadávka voči neplatičom za úhrady za plnenia poskytované s užívaním obecného bytového fondu,
r)	celkové výdavky na rekonštrukciu a obnovu obecného bytového fondu,
s)	počet bytov užívaných na iné účely ako na bývanie,
t)	celková úhrada nájomného za príslušný rok – predpis,
u)	celková úhrada nájomného za príslušný rok – skutočnosť.
(3) Údaje podľa ods. 3 písm. c) až r) a písm. t) a u) sa osobitne uvedú za byty podľa odseku 3 písm. a) bod 7.
§ 20
Kontrola
(1) Kontrolu dodržiavania tohto nariadenia vykonáva
a)	mestský kontrolór
b)	zamestnanci hlavného mesta na základe písomného poverenia primátora.
(2) Kontrolu dodržiavania tohto nariadenia vo vzťahu k obecným bytom zvereným do správy mestskej časti vykonáva miestny kontrolór.
(3) Kontrola podľa odseku 1 tohto ustanovenia sa vykonáva na základe uznesenia mestského zastupiteľstva.
(4) Kontrola podľa odseku 2 tohto ustanovenia sa vykonáva na základe uznesenia miestneho zastupiteľstva.
(5) Správu o výsledku kontroly, ktorej súčasťou je aj návrh opatrení na odstránenie zistených nedostatkov, prerokováva príslušné zastupiteľstvo.

§ 21
Prechodné ustanovenie
(1) Ustanovenie § 5 ods. 1 sa vzťahuje aj na nájomné zmluvy uzavreté pred účinnosťou tohto nariadenia.
(2) Uchádzačom o nájom bytu, zapísaným a schváleným do poradovníka podľa ustanovení § 10 všeobecne záväzného nariadenia hlavného mesta Slovenskej republiky Bratislavy o nájme bytov a obytných miestností v zariadeniach určených na trvalé bývanie platného do účinnosti tohto nariadenia sa zabezpečí prenajatie bytov prednostne podľa tohto poradovníka.

Záverečné ustanovenia

§ 22
Zrušuje sa všeobecne záväzné nariadenie hlavného mesta Slovenskej republiky Bratislavy č. 14/2001 o nájme bytov a obytných miestností v zariadeniach určených na trvalé bývanie v znení všeobecne záväzného nariadenia hlavného mesta Slovenskej republiky Bratislavy č. 1/2002.

§ 23
Toto nariadenie nadobúda účinnosť 1. mája 2006.

Ing. Andrej Ďurkovský
primátor